Rolbalspeler sterf tydens toernooiBarry Liebenberg. (Foto: Facebook / Kraaifontein Bowls Club) ŉ Rolbalspeler van Brackenfell in die Wes-Kaap is Sondag langs die baan dood waar hy aan ŉ toernooi in Stellenbosch deelgeneem het. Barry Liebenberg was die afgelope vier jaar ŉ lid van die Kraaifontein-rolbalklub. Volgens Janet Schmidt, president van dié rolbalklub, was Liebenberg in sy 60’s. Liebenberg het glo gekla dat hy siek voel en kort daarna inmekaargesak. Hoewel die amptelike oorsaak van Liebenberg se dood nie bevestig is nie, word daar vermoed dat hy aan ŉ hartaanval dood is. Schmidt sê Liebenberg was die enigste lid van die klub wat aan die toernooi deelgeneem het, en dat sy nie al die inligting oor die voorval tot haar beskikking het nie. Barry Liebenberg. (Foto: Facebook / Kraaifontein Bowls Club) “Soos ons verstaan, het hy nog gesels met die mense wat hom te hulp gesnel het, voordat hy dood is.” Sy sê Liebenberg se afsterwe is ŉ reuseslag vir die klub en rolbalgemeenskap. “Hy het werklik ŉ hart van goud gehad. “Hy was ŉ mense-mens met deernis vir sy spanmaats en vriende. Hy het nooit vir enigiets teruggestaan nie en het álles vir sy sport en familie gegee.” Die klub het foto’s van Liebenberg op hul Facebook-blad gedeel en hul medelye met Liebenberg se familie uitgespreek. “Rus in vrede, Barry. Ons gebede en gedagtes is by Tokkie, Corlia, Eric en die kleinding in hierdie hartseer tyd,” lui die inskrywing. Lede van die Raad van Militêre Veterane Organisasies van Suid-Afrika (RMVO) het ook hul medelye op Facebook betoon. “RMVO-SA-voorsitter en lede van die bestuur betuig simpatie, deel sterkte en seënwense aan die familie van wyle militêre veteraan Barry Liebenberg (Pantser). Saluut.”